
Bi Kuoth ji̱ tɛ̈rɛ luk
1
Bia thiekä lö döör, bia li̱eŋɛ,
kä pa̱lɛ ji̱thkun piny
lö naath!
Ɛ wi̱c muɔ̱ɔ̱n liŋ jɛ kɛnɛ
tin diaal tin cieŋ thi̱n,
ɛ ɣɔw kɛɛliw liŋ jɛ
kɛnɛ tin diaal
tin bä raar thi̱n.
2
Kuoth Nhial gakɛ kɛ döör diaal,
te ŋɛ̈ɛ̈nydɛ kɛ rɛmkiɛn diaal,
bɛ kɛ näk,
bɛ kɛ jak kä na̱kɛ kɛ.
3
Ba nɛɛkiɛn tin ci li̱w yuɔr raar,
kä bi pua̱nykiɛn ŋuäny,
kä bi pääm diaal
lo̱o̱ny kɛ riɛm.
4
Bi nyin puɔ̱ɔ̱rä diaal thia̱y,
kä bi pua̱a̱r rɔ riy
ce̱tnikɛ bok.
Kä bi nyinkɛ diaal pɛ̈ɛ̈n,
ce̱tnikɛ min la ji̱th
buɔ̱cä a pɛn,
kɛnɛ min la ji̱th
jiaath ŋɔ̱a̱p a pɛn.
5
Ci Kuoth Nhial thɛpdɛ
rialikä ni puɔ̱ɔ̱rä,
bɛ wä däk ni Ɛ-dɔm,
nɛy tin ca da̱k ni piny.
6
Thɛp Kuɔth Nhial cɛ bony
rɛy riɛm,
ca jɛ kum ɛ thiɔl,
ɛ riɛm deet rɔɔmni
kɛnɛ böwni,
kɛ thiɔl rokni rueethni
deet rɔɔmni.
Kɛ ɣöö te Kuoth Nhial kɛ muc
kä Bɔ-dhɛ-ra,
kä di̱t näkdɛ ikä muun Ɛ-dɔm.
7
Bi naath tëth ce̱tnikɛ mok,
kɛnɛ rueeth thääkni
kɛ thääk tin di̱t.
Bi mundiɛn maath kɛ riɛm,
kä bi tup maath kɛ thiɔl.
8
Te Kuoth Nhial kɛ cäŋ cutdä,
tëë kɛ ruɔ̱n mi bɛ luk
ni ji̱ tɛ̈r Dha-yɔn.
9
Kä bi kiɛr Ɛ-dɔm pɛ̈t kɛ mac,
kä bi mundɛ waaŋ,
kä bi mun kɛɛliw pɛ̈t
ce̱tnikɛ ja̱th.
10
Bɛ pɛ̈t kɛ wäär kɛnɛ cäŋdäär
a thil mi yieny jɛ,
kä bi tolɛ wä ni puɔ̱ɔ̱rä
a thil pek.
Bɛ te ni baaŋ ri̱c kɛ ri̱c,
kä thilɛ ram mi bi rët
kɛ jɛ amäni cäŋ kɛl.
11
Ba jɛ ka̱n ɛ muɔ̱lguɔ̱ɔ̱c,
bi cieŋ ni manliɛɛthni
kɛnɛ jakɔa̱a̱k thi̱n.
Bi Kuoth theem däkä nööŋ kä Ɛ-dɔm,
bɛ theem däkä nööŋ thi̱n.
12
Kä bikɛ jɛ cɔli
thilɛ Kuäär ɛn wi̱ni,
kä bi ruëëckɛ diaal cu thil.
13
Bi do̱ny ni kuiy wi̱i̱nikɛ
tin di̱t,
kä bi do̱ny ni juaac
puɔ̱ɔ̱ny kal wec.
Bɛ la ni gua̱a̱th ka̱k guɔɔri,
kä bɛ la ni dhɔr wuɔ̱tni.
14
Kä bɛ la gua̱a̱th ro̱mä
nyaawni dɔaar kɛnɛ ya̱a̱k,
bɛ la gua̱a̱th mi ro̱m jɔɔk thi̱n,
kä bi yiey thuɔ̱ɔ̱mni,
gua̱a̱th lɔ̱ŋä go̱r thi̱n.
15
Bi manliɛɛthni duëlkiɛn
la̱t thi̱n,
kä ba toŋkiɛn kuɛm ɛn wi̱ni,
kä ba nyin tiɛtnikiɛn
kul kɛ gɔ̱kiɛn,
bi ka̱t dɛykiɛn ruɔ̱ɔ̱l ɛn wi̱ni,
mɔ kɛnɛ rɛwdɛ.
16
Guicɛ rɛy buɔk Kuoth Nhial
kä kuɛnɛ.
Thilɛ kɛl kä ti̱ti̱
mi bi te jɔ̱ɔ̱r,
thil mi bi rɛwdɛ te jɔ̱ɔ̱r.
Kɛ ɣöö ɛ Kuoth Nhial laar jɛ mɔ,
bi yiëë kɛ ruɔl guäth kɛl.
17
Ci Kuoth kɛ dääk kä mun
kɛ yor gaakni,
cɛ ram ɔ ka̱m kui̱dɛ,
bikɛ jɛ ka̱n amäni cäŋ kɛl,
bikɛ cieŋ thi̱n ri̱c ɔ
nikɛ ri̱c ɔ.
